Man en baba dood toe 3 voertuie bots | Netwerk24
Deur Cara-Lee Dorfling 30 Desember 2017 11:10
'n Ongeluk tussen drie voertuie op die N6 in die Vrystaat het Saterdagoggend die lewe van 'n baba en 'n man geëis.
Paramedici en die polisie het omstreeks 05:00 op die ongelukstoneel, sowat 25 km buite Reddersburg in die rigting van Smithfield, aangekom.
Saterdagoggend se ongelukstoneel op die N6 buite Reddersburg in die Vrystaat.
Hier is die wrakke van 'n bakkie en twee ligte voertuie op die snelweg verspreid aangetref.
'n Baba, wat nie ouer as een jaar is nie, en 'n man, wat vermoedelik in die botsing uit die motors geslinger is, is op die toneel dood verklaar.
Volgens Werner Vermaak, ER24-woordvoerder, is dit tans onduidelik of die twee oorledenes vanuit dieselfde motor was.
Hy sê paramedici het nog tien mense op die toneel vir beserings behandel voordat hulle in verskillende hospitale opgeneem is.
Vermaak sê die pad was vir 'n geruime tyd gesluit, maar dit is later die oggend weer oopgestel.
Die presiese oorsaak van die ongeluk is nog onbekend en plaaslike owerhede sal die voorval ondersoek.
Meer oor: Er24 | Werner Vermaak | Smithfield | Reddersburg | Vrystaat | Baba | N6 | Botsing | Ongeluk